
ОТ
МИНИСТЪРА НА ОТБРАНАТА 
АТАНАС ЗАПРЯНОВ

ОТНОСНО: Проект на Постановление на Министерския съвет за изменение и допълнение на Правилника за устройството и дейността на Служба „Военно разузнаване”.

УВАЖАЕМИ ГОСПОДИН МИНИСТЪР - ПРЕДСЕДАТЕЛ,
УВАЖАЕМА ГОСПОЖО ЗАМЕСТНИК МИНИСТЪР - ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане проект на Постановление на Министерския съвет за изменение и допълнение на Правилника за устройството и дейността на Служба „Военно разузнаване”, приет с Постановление на Министерския съвет № 316 от 20.11.2020 г., обн. ДВ бр. 101 от 27.11.2020 г.
Съгласно Планът за развитие на въоръжените сили до 2026 г. приет с Постановление на Министерския съвет № 183 от 07.05.2021 г., обн., ДВ, бр. 38 от 11.05.2021 г., през 2024 г., следва да се извършат организационно-щатни промени в Служба „Военно разузнаване“ (Службата). В изпълнение на Плана със заповед № ОХ-08/13.02.2024 г., министърът на отбраната е разпоредил считано от 01.07.2024 г. Службата да се реорганизира и да премине по нови длъжностни разписания, които да се изготвят на основата на Класификатора на длъжностите в Служба „Военно разузнаване“ по чл. 56, ал. 1 от Закона за военното разузнаване (ЗВР). 
Реорганизацията е свързана със създаване на нови структури, преразпределение на дейности и функции и добавяне на нови функции и дейности на структурите в Службата, което налага извършване на изменения и допълнения, както на Правилника за устройството и дейността на Служба „Военно разузнаване“ (ПУДСВР), а така също и на промяна на Приложение № 2 към чл. 17, ал. 1, на Приложение № 3 към чл. 37 от ПУДСВР, и на Класификатора на длъжностите в Служба „Военно разузнаване“. 
Освен посочените промени, с изменението и допълнението в Правилника за устройството и дейността на Служба „Военно разузнаване“ се предлага създаването на специален щат на директора на Службата, в който военнослужещите, които сега се преназначават на длъжност в длъжностното разписание за оперативен резерв да престояват временно за периода на подготовката за заминаване на задграничен мандат или мисия, за периода след завръщане до преминаване на проверката за лоялност и за периода на обучение. 
На следващо място се предлага разграничаване на функциите и отговорностите на Служба „Военно разузнаване“ и Военна академия „Г.С.Раковски“ по отношение структурата по чл. 54 от ЗВР, промяна на възрастта, до която може да се кандидатства за обучение в структурата, както и изравняване на възрастта за кандидатстване за редовна и задочна форма на обучение.
С предложените промени се допълват и конкретизират съществуващите функции и задачи на служителят по сигурността на информацията в Службата и се възлага на Службата общото управление на дейностите по електронната война във въоръжените сили на Република България на стратегическо ниво. 
Създава се специален ред за военнослужещите от Служба „Военно разузнаване“, приложим при прекратяване на договора за военна служба на основание чл. 165, ал. 1, т. 7 от ЗОВСРБ, (при отказ за издаване, при отнемане на разрешението за достъп до класифицирана информация или при отказ на военнослужещия да подаде документи за проучване при условията и по реда на Закона за защита на класифицираната информация), който е различен от общия ред по чл. 94 от ППЗОВСРБ. Регламентират се реквизите на преписа-извлечение от заповедта за прекратяване на договор за военна служба, в която се съдържат факти и сведения,  представляващи класифицирана информация.
Разпоредбите на Глава 4, раздел Х от ПУДСВР относно служителите на прикритие се привеждат в съответствие с разпоредбите на Закона за военното разузнаване. 
Чрез направените изменения и допълнения се дава възможност на Службата да изпълнява по ефективно поставените й в чл. 12 от Закона за военното разузнаване задачи.
Предложеният проект на акт не води до въздействие върху държавния бюджет.
За изпълнението на проекта на постановление не са необходими допълнителни разходи, които да бъдат одобрени по бюджета на Министерството на отбраната за 2024 г. за сметка на други бюджети по държавния бюджет.
Изпълнението на проекта на постановление не води до изменение на целевите стойности на показателите за изпълнение, в т.ч. ключовите индикатори.
С проекта на акт на Министерския съвет не се транспонират актове на ЕС, поради което не се налага изготвяне на справка за съответствие с европейското право съгласно чл. 35, т. 3 от Устройствения правилник на Министерския съвет и на неговата администрация. 
На основание чл. 35, ал. 1, т. 4, буква „б“ от Устройствения правилник на Министерския съвет и на неговата администрация към проекта на решение е изготвена и приложена финансова обосновка.
При изпълнението на процедурата по чл. 26, ал. 2 от Закона за нормативните актове са постъпили/не са постъпили предложения по проекта. В съответствие с чл. 26, ал. 3 и 4 от Закона за нормативните актове по проекта на постановление са проведени обществени консултации в 30-дневен срок. 
На основание чл. 32, ал. 1 от Устройствения правилник на Министерския съвет и на неговата администрация, докладът и проектът на постановление са съгласувани със заинтересованите министерства и ведомства съгласно приложената справка.

УВАЖАЕМИ ГОСПОДИН МИНИСТЪР - ПРЕДСЕДАТЕЛ,
УВАЖАЕМА ГОСПОЖО ЗАМЕСТНИК МИНИСТЪР - ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,

Предвид гореизложеното и на основание чл. 8, ал. 1 от Устройствения правилник на Министерския съвет и на неговата администрация, предлагам Министерският съвет да приеме проект на Постановление на Министерския съвет за приемане на изменение и допълнение в Правилника за устройството и дейността на Служба „Военно разузнаване”.

